**Beltegravand** (*Radjah radjah*) er en gåselignende art i andefamilien (Anatidae). Arten inngår som eneste art i slekten ***Radjah***, som er én av fem slekter i tribuset gravender og gravgjess (Tadornini), som inngår i underfamilien av ender (Anatinae). Arten består av to taxa og er utbredt i sentrale deler av Australasia.

Taksonomi
---------

*R. r. rufitergum*
Beltegravand var tidligere plassert i slekten *Tadorna* (typiske gravender), men den viste seg parafyletisk, men hensyn til *Alopochen*.

Biologi
-------

Beltegravand måler normalt cirka 48,5–61 cm og veier typisk 590–1 130 g. Fjærdrakten er hovedsakelig hvit, med mørke primærfjær og iriserende grønne sekundærfjær. Vingedekkerne er hvite og flygefjærene mørke med hvite i tupper, mens håndsvingfjærene er mørke. Arten har et karakteristisk mørkt bånd (belte) som renner i en halvmåne fra skuldrene og ned over brystet. Fargen er mer rødlig hos den ssp. *rufitergum* enn nominatformen. Nebbet er andelignende og beinfarget hvitt, og øynene har lys (nesten hvit) iris. Pusteåpningene sitter nær nebbroten og er mørke. De undere ekstremitetene er blekgule og ganske korte, men kraftige.

Arten regnes i hovedsak som standfugl og opptrer i våtmarksområder langs kysten, som regel med brakkvann. I tørketiden bytter den habitat og blir mer vanlig i områder med ferskvann. Fuglene eter med animalsk føde, med en preferanse for akvatiske virvelløse dyr, som bløtdyr, insekter og ormer. Føden består også av noe vegetabilsk føde, som alger og starr.

Hekketiden varierer med noe med utbredelsen, men ser også ut til å ha sammenheng med regntiden og intensiteten i regnet. Hunnen legger i februar–mai i Nordterritoriet og i november–januar i Queensland. Parene er monogame og holder sammen livet ut. De er territoriale og forsvarer intenst et 2,5–3 kmlangt territorium langs elver og vann. Redet legges gjerne til trehuler som er forårsaket av termitter eller soppinfeksjoner. Hunnen legger cirka 6–15 (typisk 9) kremhvite egg, som inkuberes av hunnen alene over cirka 30 dager, mens hannen passer på. Nøyaktig hvor lang tid det tar før avkommet får full fjærdrakt er ukjent, men familien holder ikke sammen lenger enn til neste regntid.

Inndeling
---------

Inndelingen følger HBW Alive og er i henhold til Carboneras (2018). Norske navn på arter følger Norsk navnekomité for fugl og er i henhold til Syvertsen *et al.* (2008, 2017). Eventuelle benevnelser i parentes er kun midlertidige beskrivelser, i påvente av et offisielt navn på arten.

**Treliste**
* Anseriformes, andefugler
	+ Anatidae, andefamilien
		- Dendrocygninae, plystreender
		- Oxyurinae, skarvender
		- Anserinae, svaner og gjess
		- Anatinae, ender
			* Mergini, fiskender
			* Tadornini, gravender og gravgjess (16 arter)
				+ *Neochen* (monotypisk)
					- *N. jubata*, amazongås (monotypisk)
				+ *Chloephaga*, (typiske gravgjess) (5 arter)
				+ *Radjah* (monotypisk)
					- *R. radjah*, beltegravand
						* *R. r. radjah* (nominatformen), utbredt på Molukkene, de små Sundaøyer (Tanimbarøyene) og østover til Ny-Guinea og Aruøyene
						* *R. r. rufitergum*, utbredt langs kysten av det nordlige Australia, fra det nordøstre Vest-Australia og østover til det sørøstre Queensland
				+ *Alopochen* (3 arter)
				+ *Tadorna*, (typiske gravender) (6 arter)
			* Cairinini, skogender (11 arter)
			* Hymenolaimini (monotypisk)
			* Merganettini (monotypisk)
			* Aythyini, dykkender
			* Anatini, grasender

Referanser
----------

1. 1 2 3 4 5  Carboneras, C. & Kirwan, G.M. (2018). Radjah Shelduck (*Radjah radjah*). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. (retrieved from  on 13 May 2018).
2. ↑  Carboneras, C. (2018). Ducks, Geese, Swans (Anatidae). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. (retrieved from  on 15 April 2018).
3. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. *Norske navn på verdens fugler*. Norsk Ornitologisk Forening. www.birdlife.no (publisert 22.5.2008). Besøkt 2016-04-10
4. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:

Eksterne lenker
---------------

* (en) *Beltegravand* i Global Biodiversity Information Facility Rediger på Wikidata

* (no) *Beltegravand* hos Artsdatabanken Rediger på Wikidata

* (en) *Beltegravand* hos ITIS Rediger på Wikidata

* (en) *Kategori:Radjah radjah* – bilder, video eller lyd på Wikimedia Commons Rediger på Wikidata

* *Radjah radjah* – detaljert informasjon på Wikispecies Rediger på Wikidata